## Pravilnik o sadržaju prijave te sadržaju i načinu vođenja očevidnika nakladnika elektroničkih publikacija

### NN 66/2006 (12.6.2006.), Pravilnik o sadržaju prijave te sadržaju i načinu vođenja očevidnika nakladnika elektroničkih publikacija

# VIJEĆE ZA ELEKTRONIČKE MEDIJE

**1593**

Na temelju članka 38. stavka 3. Zakona o elektroničkim medijima (»Narodne
novine«, 122/03), Vijeće za elektroničke medije na svojoj 94. sjednici održanoj
30. svibnja 2006. godine donijelo je

## PRAVILNIK

### O SADRŽAJU PRIJAVE TE SADRŽAJU I NAČINU VOĐENJA OČEVIDNIKA NAKLADNIKA ELEKTRONIČKIH PUBLIKACIJA

I. OPĆE ODREDBE

Članak 1.

Očevidnikom nakladnika elektroničkih publikacija (u daljnjem tekstu: Očevidnik)
evidentiraju se nakladnici elektroničkih publikacija i njihove elektroničke
publikacije. Elektroničke publikacije su programski sadržaji koje fizičke ili
pravne osobe prenose putem informacijsko-komunikacijskih veza na način da su
dostupni širokoj javnosti bez obzira na njihov opseg.

Članak 2.

Očevidnikom se posebice evidentiraju elektroničke publikacije koje, bez obzira
na platformu odnosno podlogu, u potpunosti ili u bilo kojem svom dijelu, imaju
karakter audiovizualnih medijskih usluga, tj. pokretnih slika čiji je cilj
informirati, educirati ili zabaviti šire gledateljstvo odnosno korisnike.

Članak 3.

Očevidnikom se ne evidentiraju one elektroničke publikacije koje imaju privatni
karakter namijenjen osobnoj komunikaciji (tj. nisu namijenjene široj publici)
kao što su e-mail poruke, sms poruke, mms poruke, blogovi, ostale privatne
mrežne stranice i slično, bez obzira na to odgovaraju li prethodnom stavku ili
ne.

Članak 4.

Nakladnik elektroničkih publikacija, koji je pravna osoba, mora prije prve
objave elektroničke publikacije podnijeti prijavu za upis u Očevidnik, koji se
vodi pri Vijeću za elektroničke medije (u daljnjem tekstu: Vijeće).

Članak 5.

Nakladnik elektroničke publikacije dužan je prijaviti svaku izmjenu i/ili dopunu
podataka iz prijave u Očevidnik nakladnika elektroničkih publikacija.

II. SADRŽAJ PRIJAVE

Članak 6.

Sadržaj prijave u Očevidnik propisan je posebnim obrascem (Prilog 1.) koji je
sastavni dio ovoga Pravilnika.

III. ODGOVORNA OSOBA

Članak 7.

Očevidnik nakladnika elektroničkih publikacija vodi se pri Vijeću za
elektroničke medije.
Posebnom odlukom Vijeće imenuje osobu zaposlenu u Vijeću kao odgovornu osobu za
vođenje Očevidnika.
Odgovorna osoba zaprimat će prijave budućih nakladnika elektroničkih
publikacija. Odgovorna osoba također će evidentirati postojeće nakladnike
elektroničkih publikacija koji nisu ispunili obvezu iz članka 38. stavka 2.
Zakona o elektroničkim medijima odnosno članka 4. ovog Pravilnika.

IV. PROGRAMSKA NAČELA I OBVEZE

Članak 8.

Na programske sadržaje elektroničkih publikacija primjenjuju se odredbe Zakona o
elektroničkim medijima.
Na nakladnike elektroničkih publikacija odnose se obveze koje proizlaze iz
Zakona o elektroničkim medijima.

V. ZAVRŠNE ODREDBE

Članak 9.

Postojeći nakladnici elektroničkih publikacija dužni su u roku od devedeset (90)
dana od dana stupanja na snagu ovoga Pravilnika podnijeti prijavu za upis u
Očevidnik elektroničkih publikacija.
Ukoliko postoji dvojba je li neka publikacija elektronička publikacija u smislu
ovoga Pravilnika ili Zakona o elektroničkim medijima, o tome odlučuje Vijeće.
Novčanom kaznom do 100.000,00 kuna kaznit će se za prekršaj pravna osoba koja ne
izvrši obvezu podnošenja prijave za upis u očevidnik nakladnika elektroničkih
publikacija.
Ovaj Pravilnik objavit će se u »Narodnim novinama«, a stupa na snagu osmog (8)
dana od dana objave.

Klasa: 612-12/06-03-12
Urbroj: 567-01/06-02
Zagreb, 30. svibnja 2006.

Predsjednik Vijeća
**mr. sc. Denis Peričić**, v. r.

PRILOG 1.

OBRAZAC ZA PRIJAVU NAKLADNIKA ELEKTRONIČKIH PUBLIKACIJA U OČEVIDNIK NAKLADNIKA
ELEKTRONIČKIH PUBLIKACIJA

I.

Nakladnik elektroničke publikacije
(fizička ili pravna osoba):
IME/NAZIV:                       \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
ADRESA:                            \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
TELEFON:                          \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
E-MAIL ADRESA:              \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
ODGOVORNA OSOBA:    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
UREDNIK PUBLIKACIJE: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

II.

Vrsta elektroničke publikacije s obzirom na način objavljivanja (označiti):
– MREŽNA (WEB) STRANICA                                            DA     NE
– SATELITSKI PROGRAMSKI SADRŽAJ                           DA     NE
– KABELSKI PROGRAMSKI SADRŽAJ                             DA     NE
– INTERNETSKI PROGRAMSKI SADRŽAJ                       DA     NE
– PROGRAMSKI SADRŽAJ PUTEM MOBILNE
   TELEFONIJE                                                                       DA    NE
– OSTALE ELEKTRONIČKE PUBLIKACIJE U SMISLU
   ZAKONA O ELEKTRONIČKIM MEDIJIMA
I
   PRAVILNIKA O SADRŽAJU I NAČINU VOĐENJA
   OČEVIDNIKA NAKLADNIKA
ELEKTRONIČKIH
   PUBLIKACIJA                                                                     DA    NE

III.

Sadrži li elektronička publikacija koja se prijavljuje audiovizualne medijske
usluge kojima je cilj informirati, educirati ili zabaviti šire gledateljstvo tj.
korisnike?

DA     NE

Ako da, u kom obliku:
– naplatna TV                                                                           DA      NE
– audio i video usluge na zahtjev                                                DA      NE
– kodirani i televizijski programi                                                 DA      NE
– ostalo                                                                                     DA      NE

IV.

Naziv elektroničke publikacije:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V.

Opis sadržaja elektroničke publikacije
(s točnim popisom audiovizualnih medijskih usluga koje se distribuiraju putem
elektroničke publikacije)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_ 200\_\_.

POTPIS I PEČAT
                                                   ODGOVORNE OSOBE
                                                  \_\_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 66/2006-1593
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)